חוזר המנכ"ל של משרד החינוך העוסק ב"התמודדות מערכת החינוך עם פגיעה מינית של תלמידים בתלמידים", ועודכן לאחרונה רק ב-1999, עדיין מגדיר יחסי מין אוראליים ואנאליים בין קטינים כעבירה, גם אם התקיימו בהסכמה. זאת, בניגוד לעובדה שלפי חוק, יחסים אלה מותרים מעל גיל 16. לפי חוזר המנכ"ל חלה על היועצים חובת דיווח למשטרה או לרווחה בנושא, ובהכשרת משרד החינוך היועצים והיועצות החינוכיים מונחים לפי חוזר זה. הידיעה פורסמה לראשונה ב"ידיעות אחרונות" הבוקר.

בנוסף, חוזר המנכ"ל מבחין בין יחסי מין מסוג זה לבין יחסי מין הטרוסקסואליים. לפי החוזר, ישנה חובת הדיווח על יחסי מין הטרוסקסואליים המתבצעים בהסכמה וללא ניצול יחסי תלות ומרות רק אם לא מלאו לקטינים 16 שנים, ובין הגילים 14-16 ישנה חובת דיווח רק אם הפרש הגילים עולה על שלוש שנים.

לפי סעיף 2.2 בחוזר, מעשה סדום בקטין או קטינה שטרם מלאו להם 18, אף אם התבצע בהסכמה, הנו עבירה פלילית אשר חלה עליה חובת הדיווח. החוזר מציין כי מעשה סדום הוא "מין אנאלי או אוראלי שנעשה בקטין או בקטינה שטרם מלאו להם 18 שנה, גם אם בהסכמה".

טענה זו מופיעה אף בסעיף 2.7 לחוזר, המתייחס להסכמה: "נושא ההסכמה מורכב ובעייתי מבחינה משפטית. מעשים כמו בעילת קטינה מתחת לגיל 14 ומעשה סדום בקטין עד לגיל 18, גם אם נעשו בהסכמה, מוגדרים כעברות, ולכן חייבים בדיווח". בעוד הטענה שנוגעת לבעילת קטינה עד גיל 14 נכונה, יחסי מין אוראליים או אנאליים המתבצעים בהסכמה, בין אם בין שני גברים או לא, חוקיים בגילים 18-16. בנוסף, חוזר מנכ"ל "חובת הדיווח על עבירה בקטין על פי חוק וחקירת תלמידים כקורבנות או כעדים", מנובמבר 2008, מפנה אל החוזר השגוי.

עו"ד טל חסין מהאגודה לזכויות האזרח שלחה בשבוע שעבר מכתב למנכ"ל משרד החינוך שמואל אבוהב ובו היא מבקשת שיתקן את חוזר המנכ"ל לאלתר. במכתב מפרטת חסין כי "במהלך חודש מאי 2017 עברו יועצות ויועצים חינוכיים בבתי הספר השתלמות בנושא כישורי חיים ומיניות. במסגרת ההדרכה, שמעבירים נציגי משרד החינוך, נאמר ליועצים הטריים כי יחסי מין אוראליים ואנאליים בין קטינים, גם כאלה המתבצעים בהסכמה, אסורים על פי חוק העונשין, תשל"ז-1977, וכי כל אימת שהם נתקלים בדפוסי מין אלה בין קטינים, חלה עליהם חובת דיווח מיידית להנהלת בית הספר, לפקידי הסעד לחוק הנוער ולמשטרה".

עוד הוסיפה חסין כי "נאמר להם כי חובת הדיווח על סקס הטרוסקסואלי המתבצע בהסכמה, וללא ניצול יחסי תלות ומרות, חלה רק אם לא מלאו לקטינים 16 שנים, ובגילאי 14-16 מתקיימת חובת הדיווח רק אם הפרש הגילאים בין הקטינים עולה על שלוש שנים". היא הסבירה כי "בעוד שההנחיה המתייחסת למין הטרוסקסואלי הולמת במדויק את הוראות חוק העונשין (ר' סעיפים 345, 346 ו-353 לחוק), הרי שהנחיה המתייחסת לסקס אנאלי ואוראלי שגויה לחלוטין, מטעה, ופוטנציאל הפגיעה והנזק הגלום בה, לתלמידים ולבני משפחותיהם, גדול ורב".

לפי חסין, "תמוה בעינינו כיצד נושא כה רגיש, הנוגע בליבת ההתפתחות, ההתבגרות והזהות של בנות ובני נוער, הוזנח במשרד החינוך קרוב לשני עשורים, וכיצד דורות על דורות של יועצות ויועצים חינוכיים המשיכו וממשיכים להתחנך על התפיסה השגויה וההרסנית לפיה מין אנאלי ואוראלי, ובהתאם יחסי מין הומוסקסואלים, הם יחסים אסורים החבים באחריות פלילית". היא הוסיפה כי "אנו מקווים, כי יועצות מוסדות החינוך והנהלותיהם אינם נוהגים על פי ההנחיות הפסולות והמטעות, וכי שום נערה ונער לא נקראו לבירור אצל פקידת הסעד לחוק הנוער או חוקר נוער בשל דפוס יחסי המין שקיימו ובשל נטיותיהם המיניות. אולם בהעדר הנחיות חדשות, וכל עוד ממשיך המשרד בהכשרת יועצים שגויה, נתון הדבר לתפיסת עולמם ונטיית לבם של אנשי הצוות החינוכי, ולכך יש פוטנציאל הרסני: העברת מסר לבני נוער כי סקס שאינו הטרוסקסואלי אינו נורמטיבי, וכי משיכתם לדפוסי מין אחרים היא פסולה ואסורה".

ממשרד החינוך לא נמסרה תגובה.